ICHI วอลุ่มแน่น! วิ่งต่อ 3% จับตากำไรปีนี้ทะลุ 500 ลบ. หลังผุดใหม่สินค้าตีตลาดสุขภาพ
ICHI วอลุ่มแน่น! วิ่งต่อ 3% จับตากำไรปีนี้ทะลุ 500 ลบ. หลังผุดใหม่สินค้าตีตลาดสุขภาพ
2 ก.ย. 2563

ผู้สื่อข่าวรายงานว่า ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ณ เวลา 10.02 น. อยู่ที่ระดับ 10.10 บ. บวก 0.25 บาท หรือ 2.54% สูงสุดที่ระดับ 10.20 บาท ต่ำสุดที่ระดับ 9.95 บาท ด้วยมูลค่าการซื้อขาย 139.95 ล้านบาท โดยราคาหุ้นปรับตัวขึ้นแรงจนทำจุดสูงสุด (นิวไฮ) อีกครั้งในรอบเกือบ 3 ปี นับตั้งแต่ราคาหุ้นปิดที่ระดับ 10.10 บาท เมื่อวันที่ 21 พ.ย. 63

นายตัน ภาสกรนที กรรมการผู้อำนวยการ ICHI เปิดเผยว่า บริษัทวางเป้าหมายทำกำไรสุทธิปีนี้ไม่ต่ำกว่า 500 ล้านบาท สูงกว่าปีก่อนที่มีกำไรสุทธิ 407.45 ล้านบาท โดยคาดว่ารายได้จะเติบโตไม่ต่ำกว่า 5% จากปีก่อนมีรายได้ 5.35 พันล้านบาท
ทั้งนี้ บริษัทคาดว่าภาพรวมผลการดำเนินงานในช่วงครึ่งหลังจะเติบโตต่อเนื่องจากช่วงครึ่งปีแรก เนื่องจากสถานการณ์แพร่ระบาดของไวรัสโควิด-19 เบาบางลง ทำให้การดำเนินกิจกรรมทางการตลาดภายในประเทศเริ่มฟื้นตัว กำลังซื้อเริ่มปรับตัวดีขึ้น และมองเห็นความต้องการบริโภคขยายตัวได้ดี โดยเฉพาะในกลุ่มสินค้าบริโภคเพื่อสุขภาพ
พร้อมกันนี้ บริษัทเตรียมเปิดตัวผลิตภัณฑ์ใหม่ที่เน้นเรื่องของสุขภาพเป็นหลักเพื่อให้สอดคล้องไปกระแสความนิยม โดยครึ่งปีหลังจะเปิดตัว 3 รายการ ซึ่งในช่วงเดือน ส.ค. 63 เปิดตัวไปแล้ว 1 รายการ คือ อิชิตัน น้ำด่าง 8.5 ผสมวิตามินบีรวม มี 2 ขนาด ได้แก่ ขนาด 550 มิลลิลิตร (ml) ราคา 20 บาท และขนาดใหม่ 350 ml ราคา 10 บาท ทำตลาดไปในช่วงปลายเดือนมิ.ย. 63 และได้รับการตอบรับที่ดีเกินคาด เชื่อว่าจะเข้ามาสนับสนุนผลงานในช่วงที่เหลือของปีนี้
บริษัทเตรียมเปิดตัวผลิตภัณฑ์ใหม่อีก 2 รายการในช่วงปลายเดือน ก.ย.ถึงต้นเดือน ต.ค.นี้ ได้แก่ อิชิตัน วิตามิน วอเตอร์ ซี พลัส อี (ICHITAN Vitamin C Water (C200)) เสริมภูมิต้านทาน ป้องกันไข้หวัด วางจำหน่าย 2 ขนาด ได้แก่ ขนาด 550 ml ราคา 20 บาท และขนาด 350 ml ราคา 10 บาท เจาะตลาด Modern Trade และ Traditional Trade และ อิชิตัน วิตซีซี (ICHITAN  Vitt CC) เครื่องดื่มวิตามินซีสูง ขนาด 280 ml ราคา 15 บาท วางขายผ่าน Traditional Trade, MAKRO และ Mini Big C  เป็นต้น
นอกจากนั้นบริษัทจะเปิดตัวเย็นเย็น X Dragonball Z และเย็นเย็น Super Cooling เพื่อบุกตลาดผู้บริโภคเฉพาะกลุ่มเพิ่มเติมอีกด้วย
ขณะเดียวกัน ICHI จะร่วมกับพันธมิตรรายใหญ่ที่มีศักยภาพกับ TRUE, IKEA และ Grab ส่งเสริมการขายและการขยายฐานลูกค้ารายใหม่ผ่านฐานลูกค้าของแต่ละแบรนด์ ซึ่งมองว่าจะเข้ามาช่วยสนับสนุนให้ยอดขายในช่วงครึ่งปีหลังให้กลับมาคึกคักมายิ่งขึ้นจากปกติเป็นช่วง Low Season ของธุรกิจ
นายตัน กล่าวถึงตลาดต่างประเทศว่า ช่วงที่เหลือของปี 63 คาดว่าจะดีกว่าช่วงครึ่งปีแรกเช่นกัน โดยบริษัทได้ขยายตลาดในแต่ละประเทศมากขึ้น อาทิ มาเลเซีย เมียนมา สปป.ลาว และกัมพูชา ขณะที่ตลาดฟิลิปปินส์ คาดว่าจะเริ่มในช่วงไตรมาส 1/64 ส่วนอินโดนีเซีย ปีนี้มีการเติบโตที่ค่อนข้างดีสวนตลาด โดยในปัจจุบันพลิกกลับมาทำกำไรแล้ว